અમેરિકાના પ્રમુખ ડૉનાલ્ડ ટ્રમ્પ તેમના સ્પષ્ટ વિધાનો માટે જાણીતા છે. તેમણે ચિંતા વ્યક્ત કરતાં કહ્યું હતું કે, અમેરિકામાં સાયબર ચોરી સૌથી વધુ ઝડપે ફેલાઈ રહેલી ગુનાખોરી છે. આ ગુનાખોરી જે હદે પ્રસરી રહી છે તે જોતાં તેમની વાત સાચી લાગે છે. એક વર્ષ પહેલાં સાયબર ક્રાઈમથી થયેલું નુકસાન ૩ ટ્રિલિયન અમેરિકી ડૉલર હતું. તે વર્ષ ૨૦૨૧માં બમણું એટલે કે ૬ ટ્રિલિયન અમેરિકી ડૉલરે પહોંચશે. અમેરિકનો જ સાયબર ગુનાઓથી ત્રસ્ત છે એવું નથી. આખું વિશ્ર્વ આ ગુનાખોરીથી ત્રસ્ત છે. નેશનલ ક્રાઈમ રેકોર્ડ બ્યુરો પ્રમાણે ભારતમાં વર્ષ ૨૦૧૪માં ૯૬૨૨ ગુનાઓ સાયબર ક્રાઈમના બનેલા છે, જે વર્ષ ૨૦૧૫માં વધીને ૧૧૫૯૨ સુધી પહોંચ્યા છે. એનો અર્થ એ થયો કે, ગુનાખોરીમાં ૨૦ ટકા જેટલો વધારો થયો.